

Αρκαλοχώρι, 27/07/2023

Προς: ΜΜΕ

**ΔΕΛΤΙΟ ΤΥΠΟΥ**

**Εγκαινιάστηκε η Παγκρήτια Αγροκτηνοτροφική Έκθεση Αρκαλοχωρίου**

Με κεντρικό μήνυμα “Εκεί όπου η παράδοση συναντά το μέλλον”, η Παγκρήτια Αγροκτηνοτροφική Έκθεση Αρκαλοχωρίου υποδέχτηκε ξανά, την Τετάρτη 26 Ιουλίου τους 120 εκθέτες και επισκέπτες της, στο Δημοτικό Εκθεσιακό Κέντρο Αρκαλοχωρίου.

Την Έκθεση που έχει κερδίσει πλέον τη θέση της ως μια από τις σημαντικότερες εκθέσεις του κλάδου στην Ελλάδα, εγκαινίασε ο Υπουργός Αγροτικής Ανάπτυξης και Τροφίμων Λευτέρης Αυγενάκης, παρουσία του Σεβασμιώτατου Μητροπολίτη Αρκαλοχωρίου, Καστελλίου και Βιάννου κ.κ. Ανδρέα, δύο Υφυπουργών και τριών Γενικών Γραμματέων του Υπουργείου Αγροτικής Ανάπτυξης, Δημάρχων, Αντιπεριφερειαρχών, στελεχών των Επιμελητηρίων, φορέων, πολυάριθμων εκθετών και εκατοντάδων επισκεπτών.

Στην ομιλία του ο Δήμαρχος Μινώα Πεδιάδας Μανώλης Φραγκάκης τόνισε μεταξύ άλλων:

«Πρόκειται για ένα πολύ σημαντικό εκθεσιακό γεγονός για την αγροτική οικονομία και τον αγροτικό κόσμο, προβάλλοντας και αναδεικνύοντας τις επιχειρήσεις, τις υπηρεσίες και τα προϊόντα ποιότητας του τόπου μας. Η καρδιά του αγροτικού κόσμου “χτυπά” αυτές τις ημέρες στο Αρκαλοχώρι και στο Δήμο Μινώα Πεδιάδας, με σκοπό, μέσα από τη λειτουργία της έκθεσης, να αναδειχθούν οι μεγάλες προοπτικές του πρωτογενούς μας τομέα και οι δυνατότητες ανάπτυξης νέων συνεργασιών μεταξύ επαγγελματιών όλης της Ελλάδας, με επίκεντρο τον αγροτοκτηνοτροφικό τομέα.

Ο Δήμος Μινώα Πεδιάδας, για μία ακόμη χρονιά, συμμετέχει ενεργά και στηρίζει στην πράξη το μεγάλο αυτό εκθεσιακό γεγονός, ώστε η γεωργία να ξαναγίνει μοχλός ανασυγκρότησης της υπαίθρου, προόδου και ευημερίας, παρά τις δυσκολίες που υπάρχουν, ιδιαίτερα λόγω του σεισμού του Σεπτέμβρη του 2021 αλλά και της πανδημίας του κορωνοϊού.

Εύχομαι στους συμμετέχοντες και στους επισκέπτες να επιτύχουν με τον καλύτερο τρόπο τους επιχειρηματικούς τους στόχους και η Έκθεση υπό τη διοργάνωση της ProExpο και τη συνδιοργάνωση του Υπουργείου Αγροτικής Ανάπτυξης, της Περιφέρειας Κρήτης και του Δήμου Μινώα Πεδιάδας, να στεφθεί για ακόμα μια φορά με επιτυχία».

Ακολούθησε επίσκεψη στο περίπτερο του Δήμου Μινώα Πεδιάδας και περιήγηση στους χώρους της Έκθεσης.

Αξίζει να σημειωθεί ότι η έκθεση που θα διαρκέσει μέχρι τις 31 Ιουλίου πλαισιώνεται από ενδιαφέρουσες, παράλληλες εκδηλώσεις. Το ωράριο λειτουργίας της έκθεσης είναι τις καθημερινές από τις 17.00 έως τις 22.00 και το Σαββατοκύριακο από τις 10.00-14.30 & 17.00-22.00.